кратки вицове за Умни
Крал Артур бил пленен в една битка и враговете му казали:
- Има само един начин да избегнеш смъртта, която те очаква. Трябва да отговориш на един въпрос... но той е изключително труден. За сметка на това пък ще имаш цяла година на разположение да намериш верният отговор... Сега ще те пуснем, а ти ни дай своята рицарска дума, че ако не откриеш отговора, ще се върнеш, за да бъдеш посечен.
И така, въпросът е:
Какво най-много искат жените?
Върнал се крал Артур в своето кралство... разпитал всички жени там, но никоя не успяла да му даде смислен отговор.
Вече се бил отчаял, когато един старец го посъветвал:
- Иди в старата гора, потърси вещицата, която живее там. Тя знае отговора, но и цената, която ще поиска, е изключително висока.
Крал Артур отишъл при вещицата и тя му казала:
- Да, аз наистина зная отговора, но ако искаш и ти да го научиш, ще трябва да се ожениш за мен.
Погледнал Артур ужасната вещица, гърбава, мръсна, дрипава и само с един зъб в устата... и рекъл:
- Ааа-не, по-добре да умра.
Но всички рицари от кръглата маса го замолили да се съгласи, защото иначе кралството щяло да загине.
Отстъпил крал Артур на молбите им, съгласил се и вещицата му открила отговора:
- Жените - казала му тя - най-много от всичко искат сами да управляват живота си... и да не им се пречи на свободата.
Това бил верният отговор и Артур спасил живота си, но трябвало да плати ужасната цена. 
На сватбата редом до блестящият рицар се мъдрела вещицата, която воняла нетърпимо, оригвала се и лапала с ръце от изисканите блюда. Но кралят бил истински рицар и нито веднъж не показал, че това му е неприятно. 
Настъпила първата брачна нощ... и когато Артур влязъл в спалнята, неочаквано видял в леглото си прекрасна млада девойка, а от вещицата нямало и следа.
- Какво става тук? - попитал Артур, а девойката му отговорила:
- Задето се ожени за мен... и ме търпя на сватбата, ще ти направя подарък - половината денонощие ще бъда вещица, а другата половина - девойка... Остава само ти да избереш кога да съм вещица - през деня или през нощта?
Замислил се дълбоко Артур какво да избере... Да го виждат през деня редом с прекрасна девойка, а през нощта да трябва да спи с вещица, или обратното... След това казал:
- Ти сама избери кога и каква искаш да бъдеш.
Усмихнала се девойката... и му рекла:
- Щом зачете волята ми... и прояви уважение към мен - през цялото време ще бъда красива девойка.
И така те заживели щастливо до дълбоки старини...
Поука: Няма значение каква е жената - умна или глупава, стара или млада, грозна или красива... в душата си тя ВИНАГИ е вещица!